**Vaara-alueet**

## TRAFICOM/22499/03.04.00.00/2020

## Määräyksen tausta ja säädösperusta

Määräys OPS M1-28 annetaan ilmailulain (864/2014) 11 §:n nojalla. Pykälän mukaan Liikenne- ja viestintäviraston määräyksellä tai päätöksellä voidaan osoittaa vaara-alueiksi alueita, joissa vaihtelevasti määräaikoina saatetaan harjoittaa ilma-alusten lentoturvallisuuden vaarantavaa toimintaa. Määräyksellä vahvistetaan pysyvät vaara-alueet. Määräyksessä tarkoitettujen alueiden lisäksi Liikenne- ja viestintävirasto voi omasta aloitteestaan tai hakemuksesta perustaa vaara-alueen myös omalla päätöksellään.

Määräyshankkeella tehdään vaara-alueita koskevat muutokset määräyksen liitteeseen 1, jossa esitetään pysyvät vaara-alueet.

Vaara-alue on alue, jonne ilma-aluksen päällikön harkinnan mukaan voidaan lentää, mutta alueen status kertoo, että alueella voi olla ilmailulle vaarallista toimintaa. Ilmailulle vaarallisen toiminnan harjoittaminen vaatii vaara-alueen aktivoimista. Vaara-alueita koskevaa ilmailumääräystä ja sen liitettä tulee aina lukea yhdessä ilmailulain, ilmatilan hallintaa ohjaavan käsikirjan (ASM-käsikirja) sekä AIP:n kanssa kokonaiskuvan saamiseksi.

Ilmailulain 57 §:n mukaisesti ilma-aluksen tai laitteen päällikön on ennen lennon aloittamista varmistauduttava siitä, että ilma-alus tai laite on lentokelpoinen ja että lento on muutoinkin valmisteltu säännösten ja määräysten mukaisesti. Päällikön on huolehdittava siitä, että lento suoritetaan turvallisesti ja että lennolla noudatetaan säännöksiä ja määräyksiä.

Vaara-alueita varataan muun muassa Puolustusvoimien, purjelentojen, hätärakettiammuntojen ja miehittämättömien ilma-alusten käyttöön. Vaara-alueella tapahtuvaa toimintaa voisi olla esimerkiksi miehittämättömän ilma-aluksen käyttäminen näköyhteyden ulkopuolella (nk. BVLOS-toiminta). Toiminnasta miehittämättömillä ilma-aluksilla määrätään ilmailumääräyksellä OPS M1-32, Kauko-ohjatun ilma-aluksen ja lennokin lennättäminen. Määräyksen lähtökohtana on, että kauko-ohjattu ilma-alus väistää muita ilma-aluksia. Tästä pääsäännöstä voidaan kuitenkin poiketa toimittaessa sille erikseen varatulla alueella, kuten vaara-alueella.

**Määräyksen valmistelu**

Määräys on valmisteltu Liikenne- ja viestintävirastossa. Muutoksessa on huomioitu toimijoiden esittämiä tarpeita uusiksi vaara-alueiksi ja alueiden muutoksiksi. Alueet on toteutettu yhdessä toimijoiden kanssa.

Vaara-alueita koskeviin muutoksiin on voinut lausua jo ennen määräyksen valmistelua (11.10.2019-8.11.2019), kun sidosryhmiltä on pyydetty lausuntoa esitetyistä ilmatilamuutoksista kokonaisuudessaan. Lausuntopyyntö on julkaistu Liikenne- ja viestintäviraston internet-sivuilla. Sisäministeriö, Ilmatieteen laitos, Ilmavoimien esikunta, Rajavartiolaitos, Maavoimien esikunta, FinnHEMS Oy ja Poliisihallitus ilmoittivat, että niillä ei ole lausuttavaa asiaan.

Lisäksi määräyksellä perustettaviin uusiin ja muutettaviin alueisiin on voinut esittää kommentteja 1.2.2020-28.2.2020. Lausuntopyyntö on julkaistu Liikenne- ja viestintäviraston internet-sivuilla. Lausunnon antoivat…

**Arvio määräyksen vaikutuksista**

Muutoksella ei ole vaikutusta viranomaisen toimintaan, vaan määräyksellä vahvistetaan ilmailulain (864/2014) 11 §:n mukaisesti uudet pysyvät vaara-alueet.

Määräyksen vaikutukset asiakkaiden toimintaan ovat vähäiset. Hyväksytyt uudet vaara-alueet tulee huomioida operoinnissa ja ne voivat tietyissä tapauksissa rajoittaa ilmailua kyseisillä alueilla. Alueiden muuttaminen edellyttää muutoksia ilmailukarttoihin, minkä johdosta ne on uusittu. Asiakkaille aiheutuu näin ollen kustannuksia uusien karttojen hankkimisesta. Koska alueet toteutetaan asiakkaiden esityksestä, uusilla alueilla on positiivisia vaikutuksia alueiden toimijoihin.

Jotta uusilla vaara-alueilla ja muutoksilla ei olisi negatiivisia turvallisuusvaikutuksia, niistä on tiedotettu kattavasti.

Määräyksellä ei ole vaikutuksia ympäristöön, esteettömyyteen eikä tasa-arvoon.

**Yksityiskohtaiset perustelut**

Määräyksen liitettä 1 muutetaan siten, että perustetaan kaksi uutta pysyvää vaara-aluetta, EFD160N BOTHNIA NORTH ja EFD160S BOTHNIA SOUTH, Ilmavoimien harjoitustoiminnan mahdollistamiseksi Ilmavoimien esikunnan esitysestä ja laajennetaan vaara-aluetta EFD124 AHMOSUO laskuvarjohyppytoiminnan tarpeiden vuoksi ja kauemmaksi mittarilähestymisten loppulähestymislinjasta sekä muutetaan sen tunnukseksi EFD122.

Toteutetut alueet eivät välttämättä vastaa täysin alkuperäisiä esityksiä, vaan niitä on muokattu muuhun ympäristöön sopiviksi ja huomioon on otettu myös eri käyttäjien tarpeet samalla alueella.

**Määräyksen aikataulu**

Määräys tulee voimaan 23.4.2020 AIRAC-päivänä.

**Määräyksestä viestiminen**

Valmis määräys julkaistaan Liikenne- ja viestintäviraston määräyskokoelmassa Finlex.fi-verkkopalvelussa ja Liikenne- ja viestintäviraston internet-sivuilla.